ব্যস্ত ভিআইপি রোডের উপরে শ্রীভূমি মোড়। দিনে, রাতে যখনই যান না কেন, বিশালাকার এক জাতীয় পতাকা আপনার চোখে পড়বেই। দিনের বেলা তো বটেই, রাতেও এই পতাকা নামানো হয় না।

দিনের ভিডিও
শুধু তাই নয়, রাতের বেলা যাতে পতাকা মানুষের চোখে পড়ে, সেই জন্য পতাকার নীচে এবং চারপাশে পর্যাপ্ত আলোর বন্দোবস্ত করা হয়েছে। স্মারকটির নাম দেওয়া হয়েছে শৌর্য নিশান। এবছরের ২৬ জানুয়ারি যার উদ্বোধন করেছেন বিধাননগরের বিধায়ক সুজিত বসু। 
কিন্তু সূর্যাস্তের পরে এভাবে কি জাতীয় পতাকা উত্তোলিত অবস্থায় রাখা যায়? স্বাভাবিক ধারণা হল, সূর্যাস্তের পরে জাতীয় পতাকা নামিয়ে নিতে হয়। ফ্ল্যাগ কোড অফ ইন্ডিয়াতেও বলা আছে, ঘরের বাইরে পতাকা উত্তোলন করতে হলে, আবহাওয়া যেমনই হোক না কেন, সূর্যোদয় থেকে সূর্যাস্ত পর্যন্ত তা উত্তোলিত রাখা যাবে। 

তবে কি আইন ভেঙেই রাতেও শ্রীভূমি মোড়ে রাতেও জাতীয় পতাকা উত্তোলন করে রাখা হচ্ছে? এই বিতর্ক নিয়ে প্রশ্ন করলে স্থানীয় বিধায়ক সুজিত বসু সুপ্রিম কোর্টের একটি নির্দেশকেই হাতিয়ার করেছেন। তিনি বলেন, ‘‘আমরা যা করেছি সুপ্রিম কোর্টের নির্দেশ মেনেই করেছি। শিল্পপতি নবীন জিন্দলের বিরুদ্ধে দায়ের হওয়া একটি মামলায় দেওয়া নির্দেশ মেনেই পতাকার নীচে পর্যাপ্ত আলোর ব্যবস্থা করা হয়েছে। রাতেও যে জাতীয় পতাকা তোলা যায়, এটা অনেকেই জানেন না।’’

রাতের ভিডিও
কিন্তু সুপ্রিম কোর্টের কোন নির্দেশের কথা বলছেন তৃণমূল বিধায়ক? শিল্পপতি এবং কংগ্রেস সাংসদ নবীন জিন্দালের বিরুদ্ধে ১৯৯৬ সালে সুপ্রিম কোর্টে একটি মামলা দায়ের হয়েছিল। সেখানে তাঁর কারখানা চত্বরে জাতীয় পতাকা উত্তোলন নিয়ে আপত্তি জানিয়েছিলেন সরকারি আধিকারিকরা। পাল্টা নবীন জিন্দল দাবি করেছিলেন, জাতীয় পতাকার অবাধ উত্তোলন, প্রত্যেক নাগরিকের মৌলিক অধিকার। এই মামলাতে ২০০২ সালে জয় পান নবীন জিন্দল। মামলার রায়ে, জাতীয় পতাকা উত্তোলনের জন্য  নাগরিকদের অবাধ অধিকারের পক্ষে সায় দিয়েছিল সুপ্রিম কোর্ট। যদিও, জাতীয় পতাকার যাতে কোনওভাবে অসম্মান না হয়, তাও নিশ্চিত করে বলেছিল শীর্ষ আদালত। সঙ্গে কিছু যুক্তিসঙ্গত নিয়ন্ত্রণের কথাও বলেছিল শীর্ষ আদালত।

এর পরে ২০০৯ সালে দেশবাসীর পক্ষ থেকে কেন্দ্রীয় স্বরাষ্ট্র মন্ত্রকে রাতেও জাতীয় পতাকা উত্তোলনের অধিকার চেয়ে চিঠি দেন নবীন জিন্দল। সেখানে তিনি উদাহরণ হিসেবে বলেন, মালয়েশিয়া, ব্রাজিলের মতো অনেক দেশেই রাতেও জাতীয় পতাকা উত্তোলিত রাখতে পারেন নাগরিকরা। সেই চিঠির জবাবেই কেন্দ্রীয় স্বরাষ্ট্রমন্ত্রক শর্তসাপেক্ষে রাতে জাতীয় পতাকা উত্তোলনে ছাড়পত্র দিয়েছিল। কেন্দ্রীয় স্বরাষ্ট্রমন্ত্রক জানিয়েছিল, একশো মিটারের বেশি উচ্চতার খুঁটি বা পোলে যথাযথভাবে আলোকিত করে রাতেও জাতীয় পতাকা উত্তোলন করা যাবে। বেশ কয়েকটি সর্বভারতীয় সংবাদমাধ্যমেও এমনই দাবি করা হয়েছে।
শ্রীভূমিতে যে বিশালাকার জাতীয় পতাকা তোলা হয়েছে, সেখানে পর্যাপ্ত আলোর ব্যবস্থা রয়েছে। যে পোলের উপরে এই পতাকা উত্তোলন করা হয়েছে, সেটির উচ্চতাও অনেকটাই।

যদিও, আইনজীবী মহল বিষয়টিকে এত সহজভাবে দেখতে রাজি নন। বরং সুপ্রিম কোর্টের নির্দেশ ধোঁয়াশা রয়েছে বলেই অনেকের মত। আইনজীবী জয়ন্ত নারায়ণ চট্টোপাধ্যায়ের দাবি, সুপ্রিম কোর্টের এই রায় সবক্ষেত্রে প্রযোজ্য নয়। রাতে জাতীয় পতাকা উত্তোলন করলে যাতে কোনওভাবে তার অসম্মান না হয়, সেটিই মূল বিবেচ্য বিষয় বলে দাবি করেছেন জয়ন্তনারায়ণবাবু। 
ওই আইনজীবীর আরও দাবি, ‘‘কী উদ্দেশ্যে রাতে জাতীয় পতাকা উত্তোলন করা হচ্ছে, তাও গুরুত্বপূর্ণ। ব্যক্তি বিশেষে যে কেউ চাইলেই রাতে বাড়ির ছাদে বা অন্যত্র জাতীয় পতাকা উত্তোলন করতে পারেন না।’’ এমনকী, শ্রীভূমিতে যে শৌর্য নিশান তৈরি করে জাতীয় পতাকা সারাদিন উত্তোলিত করে রাখা হচ্ছে, তা কতটা আইনসঙ্গত, তা নিয়েও প্রশ্ন তুলেছেন জয়ন্তনারায়ণবাবু। একই সঙ্গে তাঁর দাবি, ২০০২ সালের ফ্ল্যাগ কোড অফ ইন্ডিয়া বা জাতীয় পতাকা সংক্রান্ত আইনগুলিতে এই সংক্রান্ত প্রয়োজনীয় কোনও নির্দেশ চোখে পড়েনি।